**Limbažu novada DOME**

Reģ. Nr. 90009114631; Rīgas iela 16, Limbaži, Limbažu novads LV-4001;

E-pasts pasts@limbazunovads.lv; tālrunis 64023003

**SAISTOŠIE NOTEIKUMI**

*PROJEKTS*

**APSTIPRINĀTI**

ar Limbažu novada domes

\_.\_.2025. sēdes lēmumu Nr.\_\_

(protokols Nr.\_, \_\_.)

**Limbažu novada pašvaldības iedzīvotāju padomju nolikums**

*Izdoti saskaņā ar*

[*Pašvaldību likuma*](https://m.likumi.lv/ta/id/336956-pasvaldibu-likums)[*58. panta*](https://m.likumi.lv/ta/id/336956-pasvaldibu-likums#p58) *piekto un sesto daļu*

**I. Vispārīgie jautājumi**

1. Saistošie noteikumi (turpmāk – Nolikums) noteic Limbažu novada pašvaldības (turpmāk – Pašvaldība) iedzīvotāju padomju (turpmāk – Padomes) izveidošanas un darbības nosacījumus, tostarp:
	1. Padomes kompetenci vietējās kopienas jautājumu izlemšanā;
	2. Padomes darbības teritoriju;
	3. Padomes locekļu skaitu un kandidātu izvirzīšanas kārtību;
	4. Padomes locekļu ievēlēšanas kārtību;
	5. Padomes darbības termiņu;
	6. Padomes darba organizāciju;
	7. kārtību, kādā pašvaldības institūcijas izskata Padomes iesniegumus.
2. Padome ir pēc iedzīvotāju un Limbažu novada pašvaldības domes (turpmāk – Dome) iniciatīvas izveidota konsultatīva institūcija, kuras darbības mērķis ir nodrošināt Limbažu novada teritoriālā iedalījuma vienību (pagastu un pilsētu) (turpmāk – teritorija) iedzīvotāju (turpmāk – iedzīvotāji) interešu pārstāvību un sekmēt efektīvu, atklātu un atbildīgu sabiedrības iesaistīšanos Pašvaldības darbā, tādējādi paaugstinot Pašvaldības darba kvalitāti un atbilstību tās iedzīvotāju interesēm.
3. Limbažu novada pašvaldības teritoriālā iedalījuma vienību Padomes tiek veidotas šādās teritoriālajās vienībās:
	1. Ainažu pilsēta un pagasts;
	2. Alojas pilsēta un pagasts;
	3. Limbažu pilsēta un pagasts;
	4. Staiceles pilsēta un pagasts;
	5. Salacgrīvas pilsēta un pagasts;
	6. Braslavas pagasts;
	7. Brīvzemnieku pagasts;
	8. Katvaru pagasts;
	9. Liepupes pagasts;
	10. Pāles pagasts;
	11. Skultes pagasts;
	12. Umurgas pagasts;
	13. Vidrižu pagasts;
	14. Viļķenes pagasts.
4. Padomē ievēlējamo locekļu skaitu nosaka atbilstoši iedzīvotāju skaitam, kāds Padomes darbības teritorijā domes lēmuma par vēlēšanu rīkošanu spēkā stāšanās dienā reģistrēts Fizisko personu reģistrā:
	1. līdz 700 iedzīvotāju – pieci locekļi;
	2. no 701 līdz 1100 iedzīvotāju – septiņi locekļi;
	3. no 1101 līdz 3500 iedzīvotāju – deviņi locekļi;
	4. virs 3500 iedzīvotāju – vienpadsmit locekļi.
5. Padomes locekļu darbs nav algots.
6. Padomes darbības termiņš ir 3 (trīs) gadi.

**II. Padomes uzdevumi, tiesības un pienākumi**

1. Padomes uzdevums ir nodrošināt iedzīvotāju interešu pārstāvību Pašvaldībā šādos jautājumos:
	1. pašvaldības administratīvās teritorijas labiekārtošana un sanitārā tīrība (publiskai lietošanai paredzēto teritoriju apgaismošana un uzturēšana; parku, skvēru un zaļo zonu ierīkošana un uzturēšana; pretplūdu pasākumi; kapsētu un beigto dzīvnieku apbedīšanas vietu izveidošana un uzturēšana);
	2. teritorijas un būvju uzturēšanas prasību noteikšana, ciktāl tā saistīta ar sabiedrības drošību, sanitārās tīrības uzturēšanu un pilsētvides ainavas saglabāšanu;
	3. iedzīvotājiem sniedzamais kultūras piedāvājums un iespējas piedalīties kultūras dzīvē, Pašvaldības teritorijā esošā kultūras mantojuma saglabāšana, atbalsts kultūras norisēm;
	4. saimnieciskās darbības sekmēšana un atbalsta sniegšana;
	5. atbalsts sporta norisēm;
	6. atbalsts interešu un neformālās izglītības norisēm;
	7. sabiedrības viedokļa noskaidrošana saistošo noteikumu izdošanas procesā.
2. Padomei ir šādi pienākumi:
	1. pastāvīgi apzināt iedzīvotāju vajadzības;
	2. izskatīt vietējo iedzīvotāju ierosinājumus un reaģēt uz tiem;
	3. informēt iedzīvotājus un attiecīgās teritoriālās vienības klientu apkalpošanas centra vadītāju/-us par Padomes darbu, Padomes sanāksmēm un to darba kārtību;
	4. pēc Domes lūguma, sniegt Domei viedokli par vietējai kopienai svarīgiem jautājumiem.
3. Padomei ir šādas tiesības:
	1. sagatavot priekšlikumus Pašvaldībai vai lēmumu projektus izskatīšanai Domē par nolikuma 7.punktā minētajiem jautājumiem;
	2. pieaicināt dalībai Padomes sēdē pašvaldības attiecīgās teritorijas klientu apkalpošanas centra vadītāju/-us, domes deputātus un Pašvaldības Centrālās pārvaldes amatpersonas un iestāžu vadītājus, nevalstisko organizāciju, komercsabiedrību un iedzīvotāju pārstāvjus;
	3. pieprasīt un saņemt no Pašvaldības informāciju, kas saistīta ar vietējās kopienas jautājumu izlemšanu.

**III. Padomes izveides kārtība un darbības termiņš**

1. Par Padomes locekli var būt 16 gadu vecumu sasniedzis Latvijas vai Eiropas savienības pilsonis, kurš ir reģistrēts Fizisko personu reģistrā. Par Padomes locekli nav atļauts būt domes deputātam, pašvaldības izpilddirektoram un viņa vietniekam.
2. Padomi ir tiesīgas vēlēt konkrētās Padomes darbības teritorijā deklarētas fiziskās personas, kuras sasniegušas 16 gadu vecumu un ir Latvijas Republikas pilsoņi vai tādi Eiropas Savienības pilsoņi, kuri nav Latvijas Republikas pilsoņi, bet ir reģistrēti Fizisko personu reģistrā.
3. Pašvaldība informē par pieteikumu pieņemšanu darbam Padomē, publicējot paziņojumu (turpmāk – pieteikšanās paziņojums) Pašvaldības oficiālajā tīmekļvietnē [www.limbazunovads.lv](http://www.limbazunovads.lv/), Pašvaldības sociālo tīklu kontos, Pašvaldības informatīvajā izdevumā “Limbažu Novada Ziņas” un reģionālajā laikrakstā "Auseklis".
4. Pieteikšanās paziņojumā norāda Padomes locekļu kandidātu pieteikuma iesniegšanas termiņu, kas nav īsāks par 30 dienām no pieteikšanās paziņojuma publicēšanas dienas.
5. Ja noteiktajā termiņā pieteikušos kandidātu skaits ir mazāks kā Padomē ievēlējamo locekļu skaits, Pašvaldība pagarina pieteikšanās termiņu vēl par 30 dienām, par to publicējot paziņojumu atbilstoši 11. punktā noteiktajam.
6. Ja, pēc atkārtota termiņa noteikšanas, nav saņemts pietiekams pieteikumu skaits, Padomes izveidošanu atliek, līdz saņemts vismaz 10 attiecīgās Padomes darbības teritorijas iedzīvotāju kopīgi parakstīts ierosinājums atkārtotai kandidātu izvirzīšanas uzsākšanai.
7. Ikvienam iedzīvotājam, kas atbilst Nolikumā noteiktajām prasībām, ir tiesības pieteikt savu kandidatūru Padomes locekļa amatam, iesniedzot pieteikumu Pašvaldības paziņojumā noteiktajā kārtībā.
8. Kandidātus Padomes locekļa amatam var izvirzīt arī konkrētās Padomes darbības teritorijā deklarētais iedzīvotājs, iesniedzot ar Padomes locekļa kandidātu rakstveidā saskaņotu pieteikumu Pašvaldības paziņojumā noteiktajā kārtībā.
9. Kandidātu pieteikumu veidlapu un balsu apkopošanu veic ar izpilddirektora rīkojumu izveidota balsu skaitīšanas komisija (turpmāk – Komisija).
10. Komisija apkopo pretendentu pieteikumus darbībai Padomē:
	1. veic pārbaudi par pretendentu atbilstību nosacījumiem darbībai Padomē;
	2. sagatavo Padomes locekļu kandidātu sarakstu, kurā ir norādīti kandidātu vārdi un uzvārdi;
	3. publicē Padomes locekļu kandidātu sarakstu Pašvaldības oficiālajā tīmekļvietnē [www.limbazunovads.lv](http://www.limbazunovads.lv), Pašvaldības sociālo tīklu kontos, Pašvaldības informatīvajā izdevumā “Limbažu Novada Ziņas” un reģionālajā laikrakstā "Auseklis". Sarakstu drukātā veidā izvieto Pašvaldības klientu apkalpošanas centru telpās.
11. Padomes vēlēšanas ir rīkojamas ne ātrāk kā 30 dienas pēc Padomes locekļu kandidātu saraksta publiskošanas. Informācija par Padomes vēlēšanu vietu un laiku tiek izsludināta Pašvaldības oficiālajā tīmekļvietnē [www.limbazunovads.lv](http://www.limbazunovads.lv/), Pašvaldības informatīvajā izdevumā “Limbažu Novada Ziņas”, reģionālajā laikrakstā "Auseklis" un Pašvaldības oficiālajos sociālo tīklu kontos.
12. Sarakstu drukātā veidā izvieto Pašvaldības klientu apkalpošanas centru telpās Klātienes balsošana notiek Centrālās pārvaldes Klientu apkalpošanas pārvaldes klientu apkalpošanas centros Pašvaldības paziņojumā norādītajās vietās un laikos.
13. Klātienes balsošana notiek Centrālās pārvaldes Klientu apkalpošanas pārvaldes klientu apkalpošanas centros Pašvaldības paziņojumā norādītajās vietās un laikos.
14. Elektroniskai balsošanai izmanto vietni, kur var autentificēties ar internetbankas autentifikācijas līdzekli, eID vai droša elektroniskā paraksta viedkarti.
15. Par Padomes kandidātiem Padomes darbības teritorijā var balsot tikai vienu reizi.
16. Padomi ir tiesīgas vēlēt personas, kuras atbilst [Pašvaldību likuma](https://m.likumi.lv/ta/id/336956-pasvaldibu-likums) [58. panta](https://m.likumi.lv/ta/id/336956-pasvaldibu-likums#p58) piektās daļas nosacījumiem un ir Deklarējušas savu dzīvesvietu Padomes darbības teritorijā.
17. Padomē ir ievēlēti tie kandidāti, kuri saņēmuši lielāko balsu skaitu.
18. Padomes sastāvu apstiprina ar Domes lēmumu uz 3 gadiem. Pēc Domes lēmuma pieņemšanas, Pašvaldības tīmekļvietnē www.limbazunovads.lv tiek publicēts apstiprinātais Padomes sastāvs, publicējot apkopotu informāciju par to, cik balsis saņēmis katrs kandidāts.
19. Ja ievēlētā Padomes locekļa pilnvaras tiek izbeigtas pirms pilnvaru termiņa beigām, šī Padomes locekļa vietā līdz attiecīgā pilnvaru termiņa beigām stājas nākamais balsošanā lielāko balsu skaitu saņēmušais kandidāts.
20. Ja balsošanā vairāki kandidāti saņēmuši vienādu balsu skaitu, tad priekšroka tiek dota pieteikumu iesniegšanas secībā.
21. Padomes loceklis var izbeigt darbību Padomē, rakstveidā paziņojot par to Pašvaldībai. Padomes locekļa darbība Padomē tiek izbeigta iesniegumā norādītajā termiņā vai ar jauna Padomes locekļa apstiprināšanu, ja termiņš nav norādīts.
22. Ja ievēlētā Padomes locekļa pilnvaras tiek izbeigtas pirms pilnvaru termiņa beigām, attiecīgā Padomes locekļa vietā līdz attiecīgā pilnvaru termiņa beigām stājas nākamais balsošanā lielāko skaitu saņēmušais kandidāts.
23. Ja balsošanā vairāki kandidāti saņēmuši vienādu balsu skaitu, tad priekšroka ir kandidātam, kurš pieteikumu bija iesniedzi ātrāk (pieteikumu iesniegšanas secībā).
24. Ja Padomes darbības laikā Padomes locekļu skaits ir mazāks kā noteiktais, un nav iespējams izpildīt 31. punkta nosacījumus, tiek rīkotas ārkārtas Padomes locekļu vēlēšanas, saīsinātā termiņā.
25. Ja Padomes sastāvs ilgāk kā četrus mēnešus neatbilst 4. punkta nosacījumiem, Padome beidz pastāvēt.

**IV. Padomes darba organizācija**

1. Padomes priekšsēdētāju, priekšsēdētāja vietnieku un sekretāru no sava vidus ievēlē Padomes locekļi ar balsu vairākumu pirmajā Padomes sēdē.
2. Padomi vada tās priekšsēdētājs vai viņa prombūtnē – priekšsēdētāja vietnieks.
3. Padomes sēdes sasauc Padomes priekšsēdētājs pēc nepieciešamības.
4. Padome ir lemttiesīga, ja uz sēdi klātienē ierodas vai attālināti pieslēdzas ne mazāk kā puse no Padomes locekļiem.
5. Padomes sēdes gaitu protokolē, kā arī var veikt tās audio vai audiovizuālu ierakstu. Protokolu paraksta sēdes vadītājs un Padomes sekretārs. Protokolu piecu darba dienu laikā pēc Padomes sēdes iesniedz attiecīgās teritoriālās vienības Pašvaldības klientu apkalpošanas centrā tālākai jautājumu un ierosinājumu virzīšanai vai pēc nepieciešamības tiek sagatavots lēmumprojekts un iesniegts izskatīšanai Domē. Protokolu oriģināli glabājas attiecīgās teritoriālās vienības Pašvaldības klientu apkalpošanas centrā.
6. Padomes sēdes protokols un audio vai audiovizuāls ieraksts ir publiski pieejams, ievērojot likumā noteiktos informācijas pieejamības ierobežojumus. Padomes sēdes protokolu un audio vai audiovizuālu ierakstu (ja tāds tiek veikts) Padomes priekšsēdētājs nodod Pašvaldības Sabiedrisko attiecību nodaļas speciālistam, ievietošanai pašvaldības oficiālajā tīmekļvietnē piecu darba dienu laikā pēc Padomes sēdes.
7. Padomes lēmumiem ir ieteicošs un informējošs raksturs un tos pieņem, Padomes locekļiem atklāti balsojot. Ja balsu skaits ir vienāds, noteicošā ir Padomes priekšsēdētāja balss.
8. Padomes locekli var atbrīvot no pienākumu pildīšanas Padomē gadījumā, ja Padomes loceklis bez attaisnojoša iemesla trīs reizes pēc kārtas neierodas uz Padomes sēdi.
9. Konstatējot [42. punktā](https://m.likumi.lv/ta/id/341591#p31) norādītos apstākļus, Padomes priekšsēdētājs trīs darba dienu laikā informē Domi. Lēmumu par Padomes locekļa atbrīvošanu no pienākumu pildīšanas pieņem Dome.
10. Ja Padomes priekšsēdētājs nepilda savus pienākumus, Padome var atbrīvot tās priekšsēdētāju no priekšsēdētāja pienākumu pildīšanas, ja par to nobalso vairāk nekā puse no Padomes locekļiem.
11. Padomes sēdes ir atklātas. Iedzīvotāji, biedrības un nodibinājumi, kā arī komersanti var ierosināt Padomes sēdē izskatāmos jautājumus.
12. Padomes sēdes var notikt attālināti, izmantojot tiešsaistes videokonferences sarunu rīku, ja Padomes locekļiem ir nepieciešamais tehniskais nodrošinājums.
13. Padomes loceklis, pildot Padomes locekļa amatu, darbojas attiecīgās teritorijas iedzīvotāju interesēs un izvairās no interešu konflikta. Padomes loceklis atturas no dalības sēdē vai atturas no tādu lēmumu pieņemšanas, kas ietekmē vai var ietekmēt Padomes locekļa, tā radinieka, tam piederoša uzņēmuma personiskās vai mantiskās intereses.
14. Ja padomes loceklis ir pieļāvis interešu konflikta situāciju, Padomei ir tiesības lemt par Padomes locekļa pilnvaru izbeigšanu.

**V. Padomes darbības nodrošināšana**

1. Padomes sēžu organizēšanai Padome izmanto Pašvaldības īpašumā esošas telpas, iekārtas un aprīkojumu, iepriekš saskaņojot to ar attiecīgās teritoriālās vienības Pašvaldības klientu apkalpošanas centra vadītāju.
2. Informāciju par plānoto Padomes sēdes norises laiku, vietu un darba kārtību ne vēlāk kā trīs darba dienas pirms norises publicē Pašvaldības oficiālajā tīmekļvietnē [www.limbazunovads.lv](http://www.limbazunovads.lv/), ievērojot likumā noteiktos informācijas pieejamības ierobežojumus.
3. No Padomes locekļiem tiek ievēlēts Padomes priekšsēdētājs, priekšsēdētāja vietnieks un sekretārs.
4. Padomi vada tās priekšsēdētājs vai viņa prombūtnē priekšsēdētāja vietnieks.
5. Padomes sēdes notiek pēc nepieciešamības, taču ne retāk kā reizi ceturksnī. Padomes sēdes sasauc Padomes priekšsēdētājs, ja to pieprasa Padomes loceklis vai Padomei ir jāsagatavo lēmuma projekts izskatīšanai domē.

**VI. Sadarbība ar Pašvaldības domi**

1. Pašvaldības domes priekšsēdētājs un deputāti vismaz vienu reizi gadā tiekas ar Padomi, lai apspriestu ar Padomes darbību saistītus jautājumus.
2. Pēc Padomes iesnieguma saņemšanas Pašvaldības izpilddirektors lemj par iesnieguma turpmāko virzību, nosakot par to atbildīgo Pašvaldības institūciju. Pašvaldībai ir pienākums 15 dienu laikā no iesnieguma saņemšanas izskatīt iesniegumu un sniegt atbildi. Ja iesnieguma izvērtēšanai nepieciešama vairāku institūciju iesaiste vai padziļināta izvērtēšana, Pašvaldība var pagarināt izskatīšanas termiņu līdz vienam mēnesim no iesnieguma saņemšanas.
3. Padomes locekļiem, pārstāvot Padomi, ir tiesības piedalīties Pašvaldības domes sēdēs un komiteju sēdēs ar padomdevēja tiesībām.

Limbažu novada pašvaldības

Domes priekšsēdētāja S. Upmale

ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU